A isla prene o suyo nombre d'a ciudat d'Usedom. O nombre "Uznoimia civitas" estio atestiguau por primera vegada enta 1125 por o bispe Otto von Bamberg, que yera evanchelizando astí. Talment Uznoimia se basa en a palabra eslava "znoj" (fulyir arredol). O nombre cambió enta Uznoimi, Uznoim (1175), Uznam, Uznom, Uzdem y finalment enta Usedum en 1420. A etimolochía popular ofreix a explicación d'o nombre en a exclamación "O so dumm!" (en aragonés: Oh, qué fato!). Seguntes una leyenda antiga narrada por os habitants, Usedom debe o suyo nombre a las reunions que s'heban organizau pa trobar un nombre en a isla. Como que as discusions se prolargaban y se feban eternas, y no se plegaba a garra alcuerdo, se decidió finalment adoptar o primer nombre que estase proposau. Estió alavez que un d'os asistents deixó escapar: "O so dumm!". Sin dubda quereba continar a suya frase con una propuesta de nombre, pero ya estió masiau tarde. A isla estió nombrada "O so dumm!", que se transformó a lo largo d'o tiempo a Usedom.